स्पिनरों के जादू से पाक ने बांग्लादेश को हराया  
स्पिनरों के जलवे से पाकिस्तान ने तीसरे और अंतिम एकदिवसीय अंतरराष्ट्रीय मैच में बांग्लादेश को 58 रन से शिकस्त देकर श्रृंखला 3-0 से अपने नाम की।
स्पिनरों के जलवे से पाकिस्तान ने तीसरे और अंतिम एकदिवसीय अंतरराष्ट्रीय मैच में बांग्लादेश को 58 रन से शिकस्त देकर श्रृंखला 3-0 से अपने नाम की।  पाकिस्तानी टीम चटगांव में जाहुल अहमद चौधरी स्टेडियम में 177 रन के स्कोर पर सिमट गई थी लेकिन उसके स्पिनरों ने स्पिन के मुफीद उछालभरी पिच पर शानदार प्रदर्शन करते हुए बांग्लादेश को 119 रन के अंदर समेट दिया।  शोएब मलिक ने अपना 200वां वनडे खेलते हुए चार ओवर में छह रन देकर तीन विकेट चटकाए जबकि साथ ऑफ स्पिनर मोहम्मद हफीज ने 27 रन देकर तीन विकेट हासिल किए जिससे बांग्लादेश की पूरी टीम 38 ओवर में पवेलियन लौट गई।  यह पाकिस्तान की बांग्लादेश के खिलाफ 29 वनडे मैचों में 28वीं जीत थी जिससे कप्तान मिस्बाह उल हक के खिलाड़ियों को शुक्रवार से शुरू होने वाली दो टेस्ट मैचों की श्रृंखला से पहले मनोबल बढ़ गया है।  मैच दूसरे सत्र में 20 मिनट के लिए रोकना पड़ा क्योंकि फ्लडलाइट बंद हो गई थी और पूरा स्टेडियम अंधकारमय हो गया था।  बांग्लादेश के स्पिनर अब्दुर रज्जाक और महमूदुल्लाह ने तीन-तीन विकेट चटकाकर पाकिस्तान को सस्ते में समेट दिया था। पाकिस्तान की तरफ से उमर अकमल 57 रन बनाकर शीर्ष स्कोरर रहे जबकि मिस्बाह ने 47 रन बनाए। इन दोनों ने चौथे विकेट के लिए 94 रन जोड़े।